കെസി വേണുഗോപാലിന് പാര്ട്ടിയുടെ സംഘടനാ ജനറല് സെക്രട്ടറി സ്ഥാനം നഷ്ടമാകാനിടയുണ്ടെന്ന് റിപ്പോര്ട്ട് കാരണം ഇങ്ങനെ തിരുവനന്തപുരം: കെസി വേണുഗോപാലിന് പാര്ട്ടിയുടെ സംഘടനാ ജനറല് സെക്രട്ടറി സ്ഥാനം നഷ്ടമാകാനിടയുണ്ടെന്ന് റിപ്പോര്ട്ട്. രമേശ് ചെന്നിത്തല ദേശീയ രാഷ്ട്രീയത്തിലേക്ക് ചുവടുറപ്പിക്കാനൊരുങ്ങുന്നുവെന്ന സൂചനകള്ക്കിടെയാണ് പുതിയ റിപ്പോര്ട്ടുകള് പുറത്തു വരുന്നത്. പ്രതിപക്ഷ നേതാവ് സ്ഥാനത്ത് നിന്നും മാന്യമായ രാജി തനിക്ക് നിഷേധിച്ചത് കെസി വേണുഗോപാലാണെന്ന് കോണ്ഗ്രസ് അധ്യക്ഷ സോണിയാ ഗാന്ധിയോട് രമേശ് ചെന്നിത്തല പരാതി അറിയിച്ചിരുന്നു. ചെന്നിത്തലയ്ക്ക് ദേശീയ തലത്തില് മികച്ച പദവി നല്കാന് സോണിയ ഗാന്ധി തയ്യാറായെങ്കിലും കെസി വേണുഗോപാല് സംഘടനാ ജനറല് സെക്രട്ടറി സ്ഥാനത്ത് നിന്ന് മാറിയ ശേഷം തനിക്ക് പുതിയ പദവി മതിയെന്ന നിര്ദ്ദേശമാണ് ചെന്നിത്തല മുന്നോട്ട് വെച്ചതെന്നാണ് വിവരം. കോണ്ഗ്രസ് സംഘടനാ ജനറല് സെക്രട്ടറി ചുമതലയില് നിന്ന് കെ.സി വോണുഗോപാലിനെ മാറ്റാനിടയുണ്ട്. സംഘടനാ കാര്യങ്ങള് കൈകാര്യം ചെയ്യുന്നതില് വേണുഗോപാല് പരാജയപ്പെട്ടെന്ന വിലയിരുത്തലിന്റെ അടിസ്ഥാനത്തിലാണ് ഇത്തരമൊരു നീക്കം. വേണുഗോപാലിന്റെ ഇടപെടല് വിവിധ സംസ്ഥാനങ്ങളിലെ പ്രശ്നം രൂക്ഷമാക്കിയെന്ന പരാതിയും ഉയരുന്നുണ്ട്. രമേശ് ചെന്നിത്തല ദേശിയ നേതൃത്വത്തിലേത്ത് വരുന്നത് തടയാന് കെ സി വേണുഗോപാല് നടത്തിയ ശ്രമങ്ങളിലും നേതാക്കള്ക്ക് അതൃപ്തിയുണ്ട്. ഐ ഗ്രൂപ്പില് ഒന്നാമന് ചെന്നിത്തലയാണ്. എന്നാല് എഐസിസിയുടെ സംഘടനാ ചുമതല കിട്ടിയതോടെ എല്ലാം കൈപ്പടിയില് ഒതുക്കാനുള്ള ശ്രമത്തിലായിരുന്നു കെ സി വേണുഗോപാല്. ഇപ്പോള് ദേശീയ തലത്തില് എന്തു പദവി ചെന്നിത്തലയ്ക്ക് കിട്ടിയാലും അതില് ഒപ്പു വയ്ക്കേണ്ടത് കെസി വേണുഗോപാലാണ്. കെസി ഒപ്പിട്ടൊരു പദവി തനിക്കു വേണ്ടെന്നതാണ് ചെന്നിത്തലയുടെ നിലപാടെന്നാണ് റിപ്പോര്ട്ട്. എഐസിസി നേതൃതലത്തില് വന് അഴിച്ചുപണി നടത്താനാണ് ഹൈക്കമാന്റ് പദ്ധതിയിടുന്നത്. എഐസിസി താത്ക്കാലിക അദ്ധ്യക്ഷ സ്ഥാനത്ത് തുടരുന്ന സോണിയാ ഗാന്ധിയെ സഹായിക്കാന് വര്ക്കിംഗ് പ്രസഡന്റുമാരെ നിയോഗിക്കാനാണ് കോണ്ഗ്രസ് ഒരുങ്ങുന്നത്. ദേശീയതലത്തിലെ നീണ്ടകാലത്തെ പ്രവൃത്തിപരിചയവും മികച്ച ഭാഷാ നൈപുണ്യവും ദേശീയനേതാക്കളുമായും മറ്റ് സംസ്ഥാനങ്ങളിലെ മുതിര്ന്ന നേതാക്കളുമായുമുള്ള ബന്ധങ്ങളും കണക്കിലെടുത്താണ് വര്ക്കിംഗ് പ്രസിഡന്റുമാരിലൊരാളായി രമേശ് ചെന്നിത്തലയെയാണ് കോണ്ഗ്രസ് പരിഗണിക്കുന്നത്.